  vk.com (АРТЭ | Центр Этнокультурного Образования) Анжелика Тихонова корреспондент Ижкарын «Медиалаборатория этнокультурного образования» кылдытозы. Кузебай Герд нимо йӧскалык гимназия но «АРТЭ» мер огазеяськон ӵектосэз улонэ пыӵатыны Лулчеберет кичӧлтонъёсъя азьмуртлэн фондысьтыз 500 сюрс манет котыр грант утӥзы. Медиалабораторилэн пуштросэз но кулэлыкез сярысь ивортодэтъя «Удмуртия» агентстволы «АРТЭ» мер огазеяськонлэн кивалтӥсез, Кузебай Герд нимо гимназилэн кивалтӥсезлэн воштӥсез Юлия Шахтина вераз. Ӵектосэз 2022-тӥ арын инвожое мытозы но ӝыны ар ӵоже улонэ пыӵатозы. Отчы улосвылысь дышетскисьёс, студентъёс, удмурт кылъя дышетӥсьёс но тодосъя ӧнерчиос пыриськозы. Соос удмурт кылэз дышетонъя туала цифровой продукт кылдытон бордын ужалозы. « Быръемын луоз удмурт кылъя вить тема, кудӥз туннэ нуналлы тужгес но секытэн сётӥське нылпиослы. Кылсярысь, тани спряжение, удмурт кылъя дышетӥсьёс озьы верало. Котькудӥзъя темая кылдытэмын луозы ньыль продуктъёс. Нырысь ик, ма бордысен кутске урок - со презентация, презентация материала. Мед со луоз чебер, тунсыко, туала шӧмо. Собере нылпиос тодматскизы ке со темаен, со презентациен, со уроклэсь пуштроссэ мед валалозы шуыса, кылдытэмын луоз пичи гинэ, 1-2 минутъем, анимация. Собере, мед соос со кылэз шонер кылозы шуыса, милям кылдытэмын луоз аудиоподкаст выллем, кызьы со кылэз, со кылъёсты шонер вераны. Нош ньылетӥез сыӵе продукт, кудӥз уже закрепить кароз со материалэз – со онлайн-шудон » Юлия Шахтина, «АРТЭ» мер огазеяськонлэн кивалтӥсез Ӵектос ӟуч яке ӟучомем адямиослы удмурт кылэз тунсыко, капчи амалэн дышетыны луонлык сётоз. « Солэн кулэлыкез туж бадӟым, малы ке шуоно милям сыӵе материалъёсмы ӧвӧл, вераны кулэ. Яке соос вань ке, соос мыно нимаз-нимаз. Ӧвӧл сыӵе системной пособиос, материалъёс, электронной ресурсъёс, кудъёсыз радызъя мед быгатысалзы удмурт кылэз дышетонэ кыскыны » Юлия Шахтина, «АРТЭ» мер огазеяськонлэн кивалтӥсез Медиалабораторие пыриськисьёсты куинь нуналъем семинарын конкурс пыр быръёзы. Соосын удмурт кылъя дышетӥсьёс сяна, цифровой продукт кылдытонъя ӧнерчиос ужалозы. Кылсярысь, онлайн-шудонъёс, анимациос лэсьтӥсьёс. Пӧлазы Кузебай Герд нимо гимназиысь удмурт кылъя но литературая дышетӥсь Валентина Широбокова, «АРТЭ» огазеяськонлэн кивалтӥсезлэн воштӥсез, дизайнер Марина Степанова но «Кванториум» технопаркысь ӧнерчиос. Ӵектос улсын кылдытэм ужъёсын толсуре тодматозы. Со дырлы ик ӵектослэсь нимаз сайтсэ кылдытозы. Отысь ужъемышъёссэс адӟыны но соосты уже кутыны луоз. « Ми соосты поттом но собере школаосы поталом на. Ёросъёсысь вить школаосты быръём, аппробационной площадка выллем. Соос доры потаса, возьматом, мар милям пӧрмиз но продуктмес ужазы кутыны ӵектом. Чаклалом, емышез вань-а, ӧвӧл-а со продуктмылэн, пайдаё вал-а со яке ӧй вал-а шуыса » Юлия Шахтина, «АРТЭ» мер огазеяськонлэн кивалтӥсез Тунсыксы луиз ке, ӧнерчиос презентация, анимация, онлайн-шудонъёс лэсьтонъя пичияк мастер-классъёс но ортчытозы. Тодэ вайытом, Лулчеберет кичӧлтонъёсъя азьмуртлэн грантъёсъя фондэзлы луыса туэ Удмуртиын «Айшон» но «Ӟугыри» ӵектосъёс но улонэ пыӵатэмын луозы.  Тегъёс: грантъёс удмуртъёс удмурткыл КузебайГерднимогимназия Удмуртия пиналъёс Ижкар  